Príloha 4
Otvorenie trhu so zemným plynom

1. Vláda svojim uznesením č. 273/2001 uložila ministrovi hospodárstva “liberalizovať v súlade s právom EÚ domáci trh s plynom pre spotrebiteľov s ročnou spotrebou prevyšujúcou :
-	25 mil. m3 v januári 2002 (poznámka: uvedení veľkoodberatelia + všetci výrobcovia elektriny z plynu sú v EÚ automaticky označení ako tzv. oprávnení odberatelia s možnosťou voľby dodávateľa)
-	15 mil. m3 v januári 2003
-	5 mil. m3 v januári 2004.”

2. Realizácia uznesenia vlády č.273/2001: 
Súčasný právny stav (§ 9 ods. 19-21 zákona č.70/98 po novelizácii zákonom č.276/2001) explicitne definuje nasledovné :
-	najmenší objem ročnej spotreby plynu pre odberateľov, ktorí budú oprávnení uzatvárať zmluvy o dodávke plynu s ľubovolným držiteľom licencie na rozvod plynu (ďalej len ”oprávnený odberateľ”) podľa nasledovného odseku, určí všeobecne záväzný právny predpis, ktorý vydá MH SR
-	držiteľ licencie na rozvod plynu je povinný vykonať na základe zmluvy a za odplatu pre oprávneného odberateľa, ktorý spĺňa technické podmienky, prepravu plynu prostredníctvom sústavy energetických zariadení držiteľa licencie, ak to umožňujú technické podmienky tejto sústavy energetických zariadení
-	podrobnosti o pravidlách prepravy plynu pre oprávnených odberateľov ustanoví všeobecne záväzný právny predpis, ktorý vydá MH SR. 
Vykonávací predpis v súlade s vyššie uvedeným zákonom, ktorý nadobudne účinnosť                   1. januára 2002,  ustanoví:
a)	oprávnených odberateľov v súlade s uznesením vlády č. 273/2001 (25 mil. m3 v januári 2002, 15 mil. m3 v januári 2003, 5 mil. m3 v januári 2004),
b)	pravidlá prepravy plynu pre tretie strany v súlade s pravidlami smernice EÚ č.98/30/EC o spoločných pravidlách pre vnútorný trh so zemným plynom.

Vyhláškou stanovené pravidlá budú transparentné a nediskriminačné pre každý subjekt, ktorý bude žiadať prepravu cez siete SPP, a.s.. Tento podnik však bude mať nárok na odplatu za prepravu za cenu, ktorá bude  pokrývať náklady plus primeraný zisk a ktorá bude stanovená Úradom pre reguláciu sieťových odvetví. Úrad získa túto kompetenciu od 1. januára 2003. Vzhľadom na to, že predajné ceny plynu pre v tom čase oprávnených zákazníkov nebudú do konca roku 2002  pokrývať ani náklady na nákup zemného plynu od ruského dodávateľa, nie je pravdepodobné využívanie liberalizácie trhu s plynom skôr ako od roku 2003.  
Niektoré pravidlá prepravy plynu v súlade so smernicou EÚ budú umožňovať obmedzenie prístupu tretích strán do sietí. Ide najmä o prípady, ktoré by mohli spôsobiť závažné ekonomické a finančné ťažkosti pre prepravcu plynu a ktoré by znemožňovali plniť povinnosti vo verejnom záujme. Sú to ustanovenia o tzv.”reciprocite”, o tzv.”take-or-pay” (vezmi alebo plať) kontraktoch a ustanovenia platné v prípadoch ak ide o jedného dodávateľa.
V uvedených prípadoch môže plynárenský podnik - prevádzkovateľ sústavy odmietnuť prístup do svojich sietí, čo treba oznámiť Úradu pre reguláciu sieťových odvetví. V sporných prípadoch bude rozhodovať Úrad pre reguláciu sieťových odvetví. 

3. Súčasný stav a zámery členských štátov EÚ a strednej Európy 

Krajina	otvorenie v r.2000 (%)	Plán	
Rakúsko	50	100% v 10/2002, po prijatí legislatívy	
Belgicko	47	100% v r.2008	
Dánsko	30	45% v r.2008	
Francúzsko	20	28% v r.2003, 33% v r.2008	
Fínsko	90	90% v r.2008	
Nemecko	100	100%	
Grécko	0	33% v r.2008	
Írsko	75	100% v r.2008	
Taliansko	65	100% v r.2003	
Luxembursko	51	80% v r.2008	
Holandsko	45	60% v r.2002, 100% v r.2004	
Portugalsko	0	33% v r.2008	
Španielsko	72	100% v r.2003	
Švédsko	47	100% v r.2006	
Veľká Británia	100	100%	
EU 15	79	92%	
Slovinsko	-	40% 1.1.2003	
Česko	-	20% v r.2005, 33% v r.2008	
Maďarsko	-	MR nebude implementovať smernicu pred vstupom do EÚ	
Poľsko	-	Nad 25 mil. m3 od 12/2001, všetci od 12/2005	
Slovensko	-	36,5% 1.1.2002 	
Zatiaľ neschváleným zámerom EK je dosiahnuť, aby už v r.2004 nastalo úplné otvorenie trhu s plynom pre všetkých odberateľov plynu okrem domácností. Snahy EK smerujú k stavu, aby preprava plynu bola oddelená od aktivít spojených s predajom a výrobou. Prístup tretích strán k prepravným sieťam by mal byť založený na základe pevne stanovených regulovaných cien, ktoré stanoví nezávislý regulačný orgán.